EURÓPSKA KOMISIA V Bruseli1. 12. 2017 COM(2017) 697 final SPRÁVA KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU Priebežné hodnotenie výskumného a vzdelávacieho programu Euratomu na roky 2014 – 2018 {SWD(2017) 426 final}

{SWD(2017) 427 final}

{SWD(2017) 440 final}

{SWD(2017) 441 final}



1.Úvod 1.1.Cieľ hodnotenia Priebežné hodnotenie výskumného a vzdelávacieho programu Európskeho spoločenstva pre atómovú energiu na obdobie rokov 2014 – 2018 (ďalej len „program Euratomu“) je požiadavkou na základe článku 22 ods. 1 nariadenia Rady. Komisia je povinná vykonať toto priebežné hodnotenie s pomocou nezávislých expertov vybraných na základe transparentného procesu. Priebežné hodnotenie programu Euratomu sa týka úspechov a výsledkov programu, pokroku a vplyvu. V rámci hodnotenia sa skúmajú aj ciele a pretrvávajúca opodstatnenosť všetkých opatrení, efektívnosť a využívanie zdrojov, priestor na ďalšie zjednodušenie a európska pridaná hodnota. V súlade s článkom 22 ods. 2 nariadenia sú priame a nepriame akcie predmetom samostatného hodnotenia. Z tohto dôvodu boli v roku 2016 zriadené dve skupiny nezávislých expertov Komisie, jedna pre nepriame a druhá pre priame akcie. Svoje správy predložili Komisii v máji 2017. V tejto správe Komisie sú uvedené zistenia a odporúčania týchto skupín a pripomienky Komisie. V súlade s požiadavkami lepšej právnej regulácie sú k správe priložené dva pracovné dokumenty útvarov Komisie, pokiaľ ide o priame a nepriame akcie, v ktorých sa uvádza ucelenejšie posúdenie činností programu Euratomu. Zatiaľ čo Horizont 2020 – rámcový program pre výskum a inováciu – sa vzťahuje na sedemročné obdobie 2014 – 2020, program Euratomu má trvanie len 5 rokov (2014 – 2018) z dôvodu limitu stanoveného v článku 7 Zmluvy o Euratome. Aby podpora jadrového výskumu pokračovala aj v zostávajúcich dvoch rokoch súčasného finančného rámca, Komisia prijala spoločne so správou návrh nariadenia Rady týkajúci sa výskumného a vzdelávacieho programu Euratomu na obdobie rokov 2019 – 2020 [COM(2017)698 final]. 1.2.Výskumný a vzdelávací program Euratomu (2014 – 2018) Z programu Euratomu sa financuje výskum a vzdelávanie v oblasti jadrovej bezpečnosti, fyzickej ochrany, ochrany pred žiarením, nakladania s rádioaktívnym odpadom a energie jadrovej syntézy. Program sa vykonáva prostredníctvom priamych akcií v oblasti štiepenia – t. j. výskum vykonávaný Spoločným výskumným centrom (JRC) Komisie – a nepriamych akcií v oblasti štiepenia a jadrovej syntézy – t. j. prostredníctvom súťažných výziev na predkladanie návrhov (bezpečnosť štiepenia, nakladanie s odpadom a ochrana pred žiarením) a komplexného opatrenia spolufinancovania pre menovaného príjemcu (energia jadrovej syntézy) riadeného Generálnym riaditeľstvom Komisie pre výskum a inováciu (RTD). Výskum Euratomu v oblasti štiepenia patrí medzi priame a aj nepriame akcie a výskum Euratomu v oblasti jadrovej syntézy patrí medzi nepriame akcie riadené riaditeľstvom RTD. V nariadení Rady na obdobie 2014 – 2018 sa stanovuje rozpočet na vykonávanie programu Euratomu vo výške 1 603 329 000 EUR. Táto suma sa delí takto: Ø nepriame akcie v oblasti výskumu jadrovej syntézy: 728 232 000 EUR, Ø nepriame akcie v oblasti štiepenia, bezpečnosti a ochrany pred žiarením: 315 535 000 EUR, Ø priame akcie v oblasti bezpečnosti štiepenia, bezpečnostných záruk a fyzickej ochrany: 559 562 000 EUR. 2.Hlavné zistenia o výskumnom a vzdelávacom programe Euratomu (2014 – 2018) 2.1.Opodstatnenosť programu Nepriame a priame akcie programu Euratomu sú zamerané na výskumné výzvy relevantné pre budúci hospodársky rozvoj a bezpečnosť a blaho európskych občanov. Na to, aby boli akcie stále opodstatnené, sa vypracúvajú pracovné programy na základe intenzívnych konzultácií s členskými štátmi. Komisia zastúpená centrom JRC a riaditeľstvom RTD je členom viacerých európskych technologických platforiem a združení s cieľom zabezpečiť, aby bol program Euratomu v súlade s potrebami príslušných výskumných a priemyselných subjektov v Európe. Na zabezpečenie toho, aby boli priame akcie v súlade s výskumnými a vzdelávacími potrebami členských štátov a dopĺňali ich, JRC stále komunikuje s hlavnými výskumnými a vedeckými inštitúciami v členských štátoch. Pokiaľ ide konkrétne o jadrové bezpečnostné záruky, JRC je členom Európskeho združenia pre výskum a vývoj bezpečnostných záruk (ESARDA). Na medzinárodnej úrovni podporuje program Euratomu úlohu EÚ ako globálneho hráča v oblasti jadrovej bezpečnosti, bezpečnostných záruk a fyzickej ochrany prostredníctvom dohôd s medzinárodnými organizáciami a tretími krajinami. Nepriame akcie Výskum jadrovej syntézy Euratomu sa zameriava na dlhodobú výzvu vývoja energie jadrovej syntézy pomocou magnetického poľa ako bezpečného a istého bezuhlíkového zdroja elektrickej energie pre základný odber, ktorý je udržateľný a aj konkurencieschopný. Ide o celoeurópske úsilie so silnými väzbami medzinárodnej spolupráce, najmä so zreteľom na význam globálneho projektu reaktora ITER. Keďže komerčné využívanie energie jadrovej syntézy sa neočakáva skôr ako v druhej polovici storočia, väčšina súčasnej finančnej podpory pochádza z verejných zdrojov. Odzrkadľuje sa to v skutočnosti, že časť programu Euratomu zameraná na jadrovú syntézu predstavuje 70 % rozpočtu na nepriame akcie. Vo výskume štiepenia sú viac ako dve tretiny zdrojov pridelených na tri hlavné oblasti výskumu, konkrétne jadrovú bezpečnosť, ochranu pred žiarením a nakladanie s rádioaktívnym odpadom. Zvyšná časť zdrojov je pridelená na výskumné infraštruktúry, vzdelávanie a odbornú prípravu. Program poskytuje vyváženosť podpory pre bezpečnosť súčasných jadrových technológií a podpory pre bezpečnosť budúcich jadrových technológií. Projekty Euratomu v oblasti nakladania s odpadom pomáhajú lepšie pochopiť otázky významné pre účinné nakladanie s rádioaktívnym odpadom v EÚ, ako je napríklad bezpečnosť budúcich geologických úložísk, úprava rádioaktívneho odpadu, dlhodobé správanie vyhoretého paliva v úložisku a čistenie skládok vyradených z prevádzky. Výskum Euratomu v oblasti ochrany pred žiarením povedie k lepším znalostiam o účinkoch nízkych dávok ionizujúceho žiarenia na ľudskú biotu, čo sa prejaví efektívnejším a bezpečnejším využívaním žiarenia a rádionuklidov v lekárskej diagnostike a liečebných postupoch. Pokiaľ ide o opodstatnenosť programu, medzi možné oblasti na zlepšenie nepriamych akcií, na ktoré poukázali skupiny expertov Komisie, patria: zvýšenie synergií medzi výskumom ochrany pred žiarením spojeným s lekárskym ožiarením a výskumom v oblasti zdravia podporovaným v rámci programu Horizont 2020 a stanovenie konkrétnejších cieľov pre činnosti v oblasti vzdelávania a odbornej prípravy v jadrovej oblasti. Priame akcie (JRC)

Činnosti jadrového výskumu, ktoré vykonáva JRC, pomáhajú zlepšiť jadrovú bezpečnosť, fyzickú ochranu a bezpečnostné záruky v Európe a na celom svete. Majú dopĺňať činnosti vyvíjané členskými štátmi alebo činnosti v rámci nepriamych akcií a poskytujú nezávislý vedecký základ pre politiky EÚ. JRC je aj dôležitým poskytovateľom referenčných materiálov a údajov o jadrovej problematike. JRC podporuje rozvoj a udržiavanie zručností a spôsobilostí v jadrovej oblasti v Európe prostredníctvom osobitne zameranej odbornej prípravy v oblasti jadrovej bezpečnosti, fyzickej ochrany, bezpečnostných záruk a nešírenia zbraní. Jedinečné jadrové zariadenia centra JRC sú prístupné pre európskych výskumných pracovníkov a mladých vedcov. Jeho činnosti podporujú aj vykonávanie smerníc a záverov Rady o jadrovej bezpečnosti, nakladaní s odpadom a ochranou pred žiarením a kladú prioritu na najvyššie normy jadrovej bezpečnosti v Únii a na medzinárodnej úrovni. JRC poskytuje aj podporu pre Komisiu na vykonávanie systému bezpečnostných jadrových záruk Euratomu v Európe. JRC pomáha zlepšovať jadrovú bezpečnosť v Európe podporovaním členských štátov EÚ s jadrovými detekčnými technológiami a jadrovou súdnou analýzou. V zariadeniach odbornej prípravy v jadrovej oblasti centra JRC sa úradníkom a expertom členských štátov poskytuje osobitne zameraná odborná príprava. 2.2.Účinnosť programu Dôkazy z troch rokov vykonávania programu Euratomu (2014 – 2016) preukazujú, že sa pri plnení všetkých cieľov Euratomu v priamych a nepriamych akciách stanovených v nariadení Rady dosahuje pokrok. Nepriame akcie Program Euratomu prispel v oblasti výskumu jadrovej syntézy k určitému pokroku vo všetkých misiách plánu zameraných na preukázanie využiteľnosti jadrovej syntézy ako budúceho zdroja energie. Tento pokrok bol dosiahnutý vďaka novej organizačnej štruktúre vytvorenej v roku 2014, ktorá zahŕňa všetky vnútroštátne laboratóriá pracujúce v oblasti jadrovej syntézy v Európe. Toto konzorcium EUROfusion dostáva podporu v podobe spolufinancovania z programu Euratomu (316 miliónov EUR počas obdobia 2014 – 2017) na vykonávanie spoločného programu v súlade s európskym plánom v oblasti jadrovej syntézy na základe spoločného plánovania a využívania výskumných infraštruktúr, mobility výskumných pracovníkov a konkurenčného prideľovania prostriedkov. Pokiaľ ide o výskum štiepenia, na základe dvoch súťažných výziev na predkladanie návrhov (2014/15 a 2016/17) sa začalo 48 projektov s príspevkom od Euratomu vo výške 199 miliónov EUR. Projekty vybrané na financovanie sú zamerané na riešenie konkrétnych cieľov stanovených v nariadení Rady. Z dostupných údajov o projektoch v oblasti jadrovej bezpečnosti, ktoré sa začali od roku 2014, vyplýva, že pokrok všeobecne spĺňa očakávania, keď sa dosahuje väčšina stanovených výstupov a čiastkových cieľov. Z výsledkov projektov v ostatných technických oblastiach tiež vyplýva, že program Euratomu plní svoje ciele, aj keď v prípade niektorých projektov boli zaznamenané meškania. Meškania boli zapríčinené povahou a nepredvídateľnosťou prelomového vedeckého výskumu, najmä nedostupnosťou hlavných a často jedinečných výskumných infraštruktúr. Priame akcie (JRC) Činnosti centra JRC v oblasti bezpečnosti súčasných jadrových reaktorov zahŕňajú vývoj kódov, noriem a skúšobných metód pre reaktorové materiály a softvérových nástrojov na modelovanie a riadenie nehôd. Tieto činnosti podporujú aj posudzovanie starnutia jadrových elektrární pre ich dlhodobú prevádzku. Výskum jadrových palív poskytuje nástroje a údaje pre bezpečnostnú analýzu správania palív na pochopenie lepšej výkonnosti palív v bežných podmienkach a pri incidentoch. Vykonáva sa podporný a aplikovaný výskum bezpečnosti palív pre systémy IV. generácie. Dobre zavedený program pre jadrovú bezpečnosť moderných jadrových technológií je dôležitý, ak si má EÚ zachovať svoju vedúcu úlohu pri podporovaní najvyšších noriem v oblasti jadrovej bezpečnosti a ochrany na globálnej úrovni. Pokiaľ ide o nakladanie s rádioaktívnym odpadom, JRC poskytuje technickú podporu na vykonávanie smernice o nakladaní s jadrovým odpadom a vyhoretým palivom, skúma vnútroštátne programy a vnútroštátne preskúmania a prispieva k vypracúvaniu správ o inventároch vyhoretého paliva a rádioaktívneho odpadu. Pokiaľ ide o pripravenosť na mimoriadne situácie v jadrových zariadeniach a monitorovanie životného prostredia, činnosti centra JRC zahŕňajú harmonizáciu merania rádioaktivity, ktoré vykonávajú vnútroštátne laboratóriá, a súvisiacu odbornú prípravu personálu na zabezpečenie jednotného monitorovacieho programu v celej Európe. Tým sa členské štáty podporujú aj pri plnení svojich povinností poskytovať informácie o úrovniach rádioaktivity v životnom prostredí. Činnosti Komisie v oblasti jadrových bezpečnostných záruk podporujú strategický cieľ EÚ znížiť riziko šírenia jadrových zbraní. JRC na tento účel poskytuje potrebnú technickú podporu a súvisiace kurzy odbornej prípravy pre inšpektorov Euratomu na zabezpečenie efektívneho vykonávania systémov bezpečnostných záruk EÚ. Podobná podpora sa poskytuje Medzinárodnej agentúre pre atómovú energiu (MAAE) prostredníctvom podporného programu Komisie v oblasti bezpečnostných záruk. Komisia je prostredníctvom centra JRC jedným z hlavných aktérov pri vývoji medzinárodného režimu silných bezpečnostných záruk. JRC vykonáva aj špecializované činnosti v oblasti nešírenia jadrových zbraní zamerané najmä na koncepcie a metodiky v oblastiach, ako sú získavanie informácií z otvorených zdrojov, strategické obchodné analýzy a štúdie o kontrole vývozu položiek s dvojakým použitím. Tieto činnosti, ktoré boli vyvinuté, aby slúžili politikám EÚ, podporujú aj agentúru MAAE a globálny režim nešírenia zbraní. Priame akcie v oblasti jadrovej bezpečnosti sú zamerané na odhaľovanie nezákonného obchodovania s jadrovými a iným rádioaktívnymi materiálmi a v prípade takéhoto obchodovania na reakciu. Spôsobilosť centra JRC v tejto oblasti a jeho podpora pre jadrovú bezpečnosť prostredníctvom súvisiacich vedeckých a technických odborných znalostí sú zo strany viacerých členských štátov a medzinárodných organizácií veľmi potrebné. JRC vypracúva a dodáva moderné jadrové referenčné materiály a merania, nástroje na posudzovanie zhody a odbornú prípravu a vzdelávanie v jadrovej oblasti vo všetkých oblastiach svojej činnosti. Pokiaľ ide o vzdelávanie a odbornú prípravu v jadrovej oblasti poskytuje JRC kurzy a praktickú odbornú prípravu pre odborníkov a študentov v členských štátoch a útvaroch Európskej komisie. JRC navyše umožňuje otvorený prístup k svojim infraštruktúram jadrového výskumu a poskytuje možnosti doplnkového výskumu pre externých používateľov z členských štátov EÚ, napr. prostredníctvom svojho pilotného projektu s otvoreným prístupom EUFRAT. 2.3.Efektívnosť programu Z priebežného preskúmania vyplýva dobrá celková úroveň efektívnosti riadenia Komisie (napr. riadenie grantov a hodnotenie návrhov nepriamych akcií) a vykonávania programu. Nepriame akcie

Komisia udržuje svoje administratívne výdavky na nepriame akcie pod cieľovou hodnotou priemernej úrovne 7 % operačného rozpočtu na obdobie 2014 – 2018 a verí, že plánovaná cieľová hodnota 6 % na rok 2018 bude splnená. Opatrenia na zjednodušenie zavedené od začiatku programu značne zlepšili efektívnosť, najmä pokiaľ ide o čas medzi podaním žiadosti a udelením grantu. Priemerný čas medzi podaním žiadosti a udelením grantu v prípade siedmeho rámcového programu (RP7) Euratomu bol 315 dní, pričom pri 23 projektoch, ktoré sa začali na základe výzvy na predkladanie návrhov na obdobie 2014 – 2015, to bolo 261 dní, a tento čas sa pri 25 projektoch v rámci výzvy na predkladanie návrhov na obdobie 2016 – 2017 ďalej sa skrátil na len 229 dní. Priame akcie (JRC) Od začiatku šiesteho rámcového programu (RP6) zaviedlo JRC ročné preskúmanie celej organizácie na hodnotenie výsledkov predchádzajúceho roka. V rámci toho sa posudzujú dva aspekty: produktivita definovaná ako počet dodaných výstupov, napríklad počet prípadov poskytnutia technickej podpory pre politiky a počet vedeckých publikácií. Druhý aspekt sa týka vplyvu politickej podpory, ktorý sa vymedzuje podľa všeobecného súboru ukazovateľov vplyvu. Výsledky tohto hodnotenia sú veľmi dôležité údaje na rozhodovanie o prioritách a strategické zosúladenie pracovného programu. Hoci počet realizovaných výstupov politickej podpory sa nemôže ľahko referenčne porovnať s inou porovnateľnou inštitúciou, význam a kvalitu vedeckých úspechov/výstupov centra JRC viackrát uznala a vyzdvihla skupina expertov Komisie, ktorá vykonala priebežné preskúmanie priamych akcií. Skupina expertov na opísanie kvality a výkonnosti vykonanej práce často používala poznámky ako „porovnateľné s pokročilejšími výskumnými tímami“, „úspechy porovnateľné s najlepšími vo svojej triede“ a „vedúce postavenie vo svete“. V období 2014 – 2016 bol konkrétnym používateľom na podporu politík EÚ dodaný veľký počet výstupov (678 správ, 68 technických systémov, 117 kurzov odbornej prípravy...). Tieto výstupy viedli k poskytovaniu podpory pre politiky EÚ (137 uznaných účinkov), podpory ad hoc (10 účinkov), podpory pre konkrétne krajiny alebo medzinárodné subjekty, najmä MAAE (79 účinkov), a 43 príspevkom k normalizácii a harmonizácii. V období 2014 – 2016 sa v rámci priamych výskumných činností napísalo 658 vedeckých publikácií v uznávaných recenzovaných odborných časopisoch a okrem toho 9 kníh, 157 článkov ako príspevkov do monografií alebo iných periodík a dokončených bolo 15 doktorandských prác. Bola vykonaná bibliometrická analýza za obdobie 2007 – 2015 zameraná na recenzované položky a založená na všeobecne akceptovaných meraniach vplyvu. Vyplynulo z nej, že výsledky výskumných publikácií centra JRC o jadrovej vede a technológii sú nadpriemerné; takže JRC má dobré miesto medzi partnerskými organizáciami. Účasť centra JRC na programe nepriamych akcií pomáha zlepšovať komunikáciu s organizáciami členských štátov a zabezpečiť lepšie zosúladenie s ich potrebami a prioritami. Tým sa zabezpečuje aj, aby boli obidve časti programu Euratomu významné a účinnejšie. Jasným príkladom sú synergie dosiahnuté medzi projektmi priameho výskumu týkajúcimi sa pokročilých jadrových systémov a účasťou centra JRC na nepriamom výskume v tejto oblasti. JRC poskytuje ďalší nepeňažný príspevok k týmto projektom a pomáha pri efektívnom zastupovaní Euratomu na medzinárodnom fóre Generácia IV, kde je JRC vystupuje ako výkonný orgán Euratomu. 2.4.Súdržnosť programu a pridaná hodnota EÚ Program Euratomu je súdržný vnútorne a aj s ostatnými programami a politikami EÚ. Pokiaľ ide o vnútornú súdržnosť, Komisia zabezpečuje väzby medzi výskumom štiepenia a výskumom jadrovej syntézy podporovaním projektov zameraných na témy významné pre obidve oblasti, ako sú výskum materiálov a nakladanie s tríciom. Synergie medzi priamymi a nepriamymi akciami zabezpečuje účasť inštitútov centra JRC v konzorciu, ktoré vykonáva projekty nepriamych akcií, kde sa poskytuje prístup k výskumným infraštruktúram. Pokiaľ ide o súdržnosť programu Euratomu s ostatnými programami a politikami EÚ, program Euratomu prostredníctvom kooperačného výskumu umožňuje celoeurópsky prístup k zlepšovaniu jadrovej bezpečnosti a ochrany pred žiarením vo všetkých oblastiach uplatňovania, čím sa dopĺňa vykonávanie smerníc Euratomu o jadrovej bezpečnosti, o nakladaní s rádioaktívnym odpadom a o základných bezpečnostných normách. Možné oblasti na zlepšenie zahŕňajú potrebu využívať synergie s ostatnými tematickými oblasťami programu Horizont 2020 s cieľom riešiť prierezové aspekty, ako je zdravotný a energetický systém. Komisia tiež poznamenáva, že je potrebné usilovať sa o súčinnosť pri používaní niektorých nástrojov programu Horizont 2020 v jadrovej oblasti, ako sú napríklad akcie Marie Skłodowska-Curie. Dôležitou súčasťou pridanej hodnoty nepriamych akcií je schopnosť Euratomu mobilizovať viac excelentnosti, odborných znalostí a multidisciplinárnosti v jadrovom výskume, ako je možné na úrovni jednotlivých členských štátov. Dokazuje to rozmanité portfólio 22 projektov spustených v období 2014 – 2017, ktoré sú zamerané na dôležité aspekty jadrovej bezpečnosti (napríklad palivá odolné proti nehodám, postupy monitorovania jadra, posudzovanie štrukturálnej integrity jadrových elektrární, riadenie starnutia atď.), ako aj európske spoločné programy v oblastiach výskumu jadrovej syntézy a ochrany pred žiarením. Ďalším príkladom je spoločné využívanie infraštruktúr výskumu jadrovej syntézy, najmä projekt Spoločný európsky torus (JET), ktorý sa opiera o spoločné úsilie výskumných pracovníkov a inžinierov z celej Európy (približne 350 osôb za rok) a ktorý sa podporuje prostredníctvom financovania mobility od Euratomu. Táto široká koordinácia vzdelávania a odbornej prípravy v celej Európe, využívanie výskumných zariadení a medzinárodná spolupráca osobitne prospievajú menším členským štátom, ktoré môžu využiť úspory z rozsahu vyplývajúce z účinku celoeurópskeho združovania – vo výskume jadrovej syntézy to ilustrujú menšie laboratóriá, ktoré sa môžu špecializovať na vedecké témy alebo podsystémy pre zariadenia výskumu jadrovej syntézy v Európe a poskytovať významné príspevky, pričom si zachovávajú viditeľnosť v európskom konzorciu. Pokiaľ ide o činnosti centra JRC, možno vyzdvihnúť toto: -Vedecká a technická podpora, ktorú poskytuje JRC iným útvarom Komisie pri vypracúvaní, vykonávaní a monitorovaní politík EÚ, sa poskytuje vďaka interným odborným znalostiam získaným prostredníctvom priameho výskumu programu Euratom. -JRC pomáha rozvíjať potrebné vedomosti a odborné znalosti v jadrovej oblasti, ktoré Komisia využíva na plnenie svojich právnych povinností a právomocí v oblastiach, ako sú jadrové bezpečnostné záruky, bezpečnosť, nakladanie s odpadom a monitorovanie a meranie rádioaktivity v prostredí. -JRC poskytuje podporu pre normalizáciu, otvorený prístup pre vedcov EÚ k jedinečným jadrovým zariadeniam, činnosti odbornej prípravy v oblastiach, ako sú bezpečnostné záruky, jadrová súdna analýza alebo vyraďovanie jadrových zariadení z prevádzky, a prevádzkovanie Európskeho klíringového centra pre informácie o skúsenostiach z prevádzky (Clearinghouse on Operational Experience Feedback), ktoré by sa nedali ľahko realizovať inde. -JRC koordinuje európske výskumné úsilie v oblasti pokročilej technológie reaktora prostredníctvom členstva Euratomu v medzinárodnom fóre Generácia IV, ktoré zahŕňa príspevky z priamych a nepriamych akcií, ako aj od členských štátov. 3.Odporúčania skupiny expertov Komisie pre nepriame akcie a odpoveď Komisie V tomto oddiele sa uvádza odpoveď na odporúčania skupiny expertov Komisie pre nepriame akcie určené Komisii. Informácie a názory uvedené v správe skupiny expertov Komisie sú informáciami a názormi autorov a nemusia predstavovať oficiálne stanovisko Komisie. Odporúčanie 1 o excelentnosti a inkluzívnosti programu: Rada by v súvislosti s budúcimi programami Euratomu mala uznať, že aj keď úroveň excelentnosti zostáva pri žiadostiach o financovanie výskumu kľúčová, prevaha etablovaných organizácií môže viesť k vylúčeniu vznikajúcich prispievateľov, ktorí majú potenciál poskytnúť nové nápady a inovácie. Preto by sa malo zvážiť aj to, ako možno získať tento zdroj inovácií, aby sa nestratil z európskych programov. Komisia súhlasí s podstatou odporúčania skupiny expertov Komisie, pričom zdôrazňuje, že ide o všeobecnú otázku, ktorá sa týka všetkých programov financovania výskumu, a to aj na úrovni EÚ. Prevaha etablovaných subjektov a možné ťažkosti menších subjektov so získaním financovania predstavujú dôvod znepokojenia aj v programe Horizont 2020, aj keď tento program má omnoho viac výziev a možností (napr. osobitne pre malé a stredné podniky), než je to možné v omnoho menšom programe Euratomu. Z údajov o účasti však vyplýva, že programu jadrového štiepenia sa stále darí prilákať značný počet a rozmanitú škálu aktérov. Ďalšou prekážkou v prípade jadrového výskumu sú vysoké náklady a komplexnosť výskumných zariadení, pre ktoré môže byť v niektorých oblastiach zvýhodnená účasť väčších etablovaných subjektov. Komisia venuje z tohto dôvodu osobitnú pozornosť podporovaniu prístupu všetkých výskumných pracovníkov z celej Európy k hlavným zariadeniam jadrového výskumu. Komisia je však takisto odhodlaná zachovať vedeckú excelentnosť ako hlavný faktor udeľovania finančnej podpory v rámci programu Euratomu. Komisia zároveň konštatuje rozdiely v úrovni účasti členských štátov na projektoch jadrového štiepenia podporovaných v rámci programu. Ide hlavne o prípad členských štátov, ktoré pristúpili v roku 2004 alebo neskôr, aj keď v menšej miere ako v iných oblastiach programu Horizont 2020. Komisia na zlepšenie situácie v roku 2015 podporila projekty, ktoré zahŕňali regionálne iniciatívy zamerané na budovanie kapacít v oblasti jadrového výskumu a odbornej prípravy. Pokiaľ ide o program jadrovej syntézy, jednou z podmienok, ktoré uložila Rada pred zriadením konzorcia EUROfusion, bolo zabezpečiť úroveň účasti všetkých laboratórií jadrovej syntézy v Európe, najmä menších laboratórií v nových členských štátoch. Hoci to mala byť dočasná „bezpečnostná sieť“, aby mali laboratóriá dostatok času prispôsobiť sa požiadavkám spoločného programu (napr. väčšie zameranie na úlohy spojené s technológiou), z informácií konzorcia EUROfusion vyplýva, že väčšina menších laboratórií bola viac ako schopná zachovať si účasť popri väčších vnútroštátnych programoch. Mnohé dokonca ťažili z novej štruktúry tým, že zvýšili svoj podiel na celkovom úsilí a dostupnom financovaní Euratomu. Treba však chápať, že rozdelenie výskumu a iných úloh v rámci spoločného programu je výlučnou zodpovednosťou konzorcia EUROfusion v súlade s dohodou o konzorciu. Založená je na systéme vnútorných výziev na účasť, ktoré sa vydávajú pre všetkých príjemcov a prepojené tretie strany, a tejto dohode sa v budúcich programoch Euratom bude venovať čoraz väčšia pozornosť s cieľom zabezpečiť, že bude aj naďalej zodpovedať svojmu účelu počas formálnejšej koncepčnej projektovej činnosti zariadenia DEMO, najmä ak sa má viac zapojiť priemysel.

Odporúčanie 2 o miere spolufinancovania: Komisia by, pokiaľ ide o program Euratomu po roku 2020, mala preskúmať vplyv financovania na úrovni 100 % a rozsah realizovaného výskumu. Program Euratomu sa vykonáva na základe pravidiel účasti v programe Horizont 2020. V dôsledku týchto pravidiel je priemerná miera financovania v súčasnom programe Euratomu (nepriame akcie v oblasti štiepenia) 76 %, zatiaľ čo v siedmom rámcovom programu Euratomu (RP7) to bolo 56 %. Z toho vyplýva, že v súčasnom programe Euratomu Komisia hradí vyšší percentuálny podiel celkových nákladov projektu ako v minulosti s menšou možnosťou prilákať spolufinancovanie z vnútroštátnych programov a priemyslu. Takéto porovnanie je však zavádzajúce, lebo sa v ňom neberú do úvahy rôzne prístupy k nepriamym nákladov v jednotlivých programoch. Príspevok Euratomu je teraz založený na jednotnej miere uhrádzania priamych nákladov (100 % alebo do výšky 70 % pri inováciách a akciách spolufinancovaných programom) a jednotnej paušálnej sadzbe pre nepriame náklady (25 % priamych nákladov). V RP7 však boli priame náklady uhrádzané na základe matice kategórií organizácií a druhov činností. Existovali štyri rôzne spôsoby výpočtu nepriamych nákladov, ktoré zahŕňali „reálne“ (t. j. skutočné) nepriame náklady, ktoré boli zvyčajne výrazne vyššie ako súčasná paušálna sadzba 25 %. Z výpočtov Komisie vyplýva, že po zohľadnení nepriamych nákladov boli miery celkového financovania v súčasnom programe Euratomu a v RP7 v podstate podobné. Toto odporúčanie sa bude ďalej analyzovať v posúdení vplyvu programu Euratomu (po roku 2020) v rámci ďalšieho viacročného finančného rámca. Odporúčanie 3 o JET: So zreteľom na význam projektu JET pre ITER by sa opatrenia týkajúce sa projektu JET mali predĺžiť až do roku 2024. V rámci súčasného programu Euratomu sa financovanie na JET poskytuje prostredníctvom dvojstrannej zmluvy s Culham Centre for Fusion Energy (centrum Culham pre energiu jadrovej syntézy), ktorej platnosť uplynie na konci roku 2018. O finančnom krytí na podporu výskumu jadrovej syntézy na obdobie rokov 2019 – 2020 bude musieť Rada rozhodnúť pri prijatí nariadenia o predĺžení súčasného programu. Všetky rozhodnutia týkajúce sa financovania konkrétnych činností v oblasti jadrovej syntézy prijme Komisia v rámci pracovného programu Euratomu na obdobie rokov 2019 – 2020 po prijatí nového nariadenia. Každá budúca podpora Euratomu na výskum jadrovej syntézy a podpora Euratomu pre všetky príslušné výskumné zariadenia po roku 2020 bude predmetom posúdenia vplyvu, ktoré bude pripojené k návrhu Komisie na budúci výskumný program Euratomu. Odporúčanie 4 o prípravách DEMO: EUROfusion by nemalo odkladať koncepčné projektové činnosti zariadenia DEMO a malo by okolo roku 2025 začať technické projektové činnosti zariadenia DEMO s cieľom zachovať priemyselné know-how dosiahnuté výstavbou reaktora ITER. Odporúčanie 5 o pláne v oblasti jadrovej syntézy: EUROfusion má zachovať pôvodné zameranie plánu, podľa ktorého má byť DEMO tokamak podobný reaktoru ITER, ktorý bude postavený, hneď ako ITER dosiahne cieľovú hodnotu Q=10. Odporúčanie 6 o vzdelávaní v oblasti jadrovej syntézy: EUROfusion by malo využiť svoje vzdelávacie zdroje na podporu vzdelávacích programov, ktoré zabezpečia jadrových inžinierov a technológov, ako sa stanovuje v pláne. Uvedené tri odporúčania sú určené najmä konzorciu EUROfusion a Komisia bude komunikovať priamo s konzorciom EUROfusion s cieľom zabezpečiť, aby sa vykonali v najväčšej možnej miere. Pokiaľ ide konkrétne o odporúčanie 4, Komisia súhlasí s tým, že fáza konštrukčného návrhu zariadenia DEMO a formálna technická projektová činnosť by sa mali začať čo najskôr, aby využili dynamiku na vyrobenie „prvej plazmy“ reaktora ITER a využili tak zapojenie priemyslu a skúsenosti získané pri výstavbe reaktora ITER. Odporúčanie 7 o financovaní mobility výskumných pracovníkov: EUROfusion a Komisia by mali preskúmať vplyv jednotkových nákladov na mobilitu a urobiť prípadné potrebné zmeny. Komisia o tejto otázke komunikuje priamo s konzorciom EUROfusion. Komisia na základe požiadavky konzorcia EUROfusion už schválila zmenu dohody o grante týkajúcu sa používania jednotkových nákladov. Komisia bude pravidlá ďalej prispôsobovať vyvíjajúcim sa potrebám konzorcia EUROfusion. Odporúčanie 8 o spustení európskych spoločných programov vo výskume v oblasti nakladania s odpadom: Komisia a členské štáty by v prípade pracovného programu Euratomu na rok 2018 alebo predĺženia programu Euratomu na obdobie 2014 – 2018 mali starostlivo zvážiť, či existujú dostatočné dôkazy na preukázanie, že nástroj európskych spoločných programov sa môže teraz uplatniť na výskum geologického ukladania rádioaktívneho odpadu. Toto odporúčanie je založené zväčša na spätnej väzbe, ktorú skupina expertov Komisie získala v roku 2016 z prebiehajúceho projektu JOPRAD. Komisia už od účastníkov projektu JOPRAD a od členských štátov žiadala uistenia týkajúce sa pripravenosti navrhovaného opatrenia. V dôsledku toho je Komisia teraz ubezpečená, že v období, odkedy skupina expertov Komisie vykonala svoje posúdenie, sa v prípravách v rámci projektu JOPRAD na európsky spoločný program dosiahol značný pokrok a existujú dostatočné dôkazy a podpora členských štátov na ďalšie pokračovanie. Komisia uznáva, že európsky spoločný program je nový nástroj financovania a že doterajšie skúsenosti v členských štátoch sú pomerne obmedzené. Komisia z tohto dôvodu podporuje plodnú výmenu poznatkov medzi projektmi JOPRAD, CONCERT a konzorciom EUROfusion, ktoré má omnoho väčšie skúsenosti s používaním nástroja spoločného programovania. Odporúčanie 9 o osobitných cieľoch vzdelávania a odbornej prípravy: Komisia by pri vykonávaní budúcich výskumných a vzdelávacích programov Euratomu mala zabezpečiť, aby boli v pracovnom programe stanovené osobitné ciele poskytovania vzdelávania a odbornej prípravy. Komisia už prijíma kroky na riešenie tohto odporúčania. Komisia v pracovnom programe Euratomu na rok 2018 navrhuje, aby bolo v prípade každej výskumnej akcie najmenej 5 % celkového rozpočtu akcie venovaných na činnosti vzdelávania a odbornej prípravy pre doktorandov, postdoktorandských výskumných pracovníkov a stážistov podporovaných prostredníctvom akcie. Okrem toho sa bude vyžadovať, aby v prípade osobitných akcií v oblasti vzdelávania a odbornej prípravy museli projekty poskytovať kvantitatívne informácie o počte osôb, ktoré majú prospech z programov vzdelávania a odbornej prípravy. Komisia sa v dlhodobom horizonte bude usilovať o rozvoj komplexnejších akcií na zachovanie a rozvoj jadrových zručností v Európe, pričom treba zároveň zabezpečiť synergie s akciami rámcového programu EÚ, ktoré podporujú vzdelávanie a odbornú prípravu. Odporúčanie 10 o synergiách medzi výskumom Euratomu v oblasti ochrany pred žiarením a programom Horizont 2020 v oblasti zdravia: Komisia a členské štáty by mali pokračovať v úsilí o prepojenie budúcich výskumných programov Euratomu v oblasti ochrany pred žiarením spojeným s lekárskym ožiarením s ostatnými programami EÚ v oblasti lekárskeho výskumu. Komisia bude na vykonanie tohto odporúčania so zainteresovanými stranami z oblasti výskumu a členskými štátmi pracovať na využití synergií medzi výskumom Euratomu v oblasti ochrany pred žiarením a lekárskym výskumom realizovaným v iných programoch financovania EÚ. Cieľom bude rozvinúť spoločné výskumné akcie zamerané na aspekty lekárskych postupov týkajúce sa ochrany pred žiarením, ako aj inovačnú jadrovú medicínu vrátane doteraz nevyužitých rádioizotopov. Odporúčanie 11 o projekte CONCERT – európsky spoločný program v oblasti výskumu ochrany pred žiarením: Komisia by mala preskúmať, ako funguje projekt CONCERT, aby sa ubezpečila, že sa plnia ciele európskeho spoločného programu (akcia spolufinancovaná programom), pokiaľ ide o efektívne a účinné riadenie výskumu v oblasti ochrany pred žiarením. Komisia plánuje vykonať priebežné preskúmanie projektu CONCERT v roku 2018, aby posúdila dosiahnutý pokrok. Odporúčanie 12 o riadení konfliktov záujmov konzorciom EUROfusion: EUROfusion by malo zaviesť jasné ustanovenia na riadenie konfliktov záujmov. Odporúčanie 13 o riadení projektov konzorciom EUROfusion: Konzorcium EUROfusion by malo ďalej posilňovať svoje opatrenia na riadenie projektov a malo by zabezpečiť, aby bol programový manažér zodpovedný za vykonávaciu stratégiu.

Odporúčanie 14 o projektovom orgáne pre DEMO: EUROfusion by malo bezodkladne zriadiť projektový orgán pre DEMO. Odporúčanie 15 o úlohe Vedeckého a technického výboru konzorcia EUROfusion (STAC): Konzorcium EUROfusion by malo preskúmať spôsoby, ako znížiť zaťaženie výboru STAC vyplývajúce z jeho úlohy v procese výberu projektov na umožnenie výskumu. Štyri uvedené odporúčania sú určené najmä konzorciu EUROfusion a zazneli už počas priebežného preskúmania konzorcia EUROfusion a počas posúdenia jeho systému riadenia, ktoré sa obe dokončili v júli 2016. Ich posudzovanie momentálne prebieha a Komisia bude monitorovať tento proces v rámci svojich bežných činností dohľadu nad programom Euratomu a jeho riadenia. Odporúčanie 16 o uplatnení akcií Marie Skłodowska-Curie (MSCA) na program Euratomu: Rada by mala zvážiť rozšírenie akcií Marie Skłodowska-Curie na programy Euratomu v oblasti výskumu štiepenia Komisia vie o tom, že odborné znalosti v oblasti jadrovej vedy a technológie sa musia udržiavať, a posúdi všetky možné spôsoby, ako zabezpečiť prístup všetkých výskumných pracovníkov ku grantom na vzdelávanie a odbornú prípravu bez ohľadu na ich odbor. Myšlienka, ktorú navrhla skupina expertov Komisie, rozšíriť program MSCA sa v tejto súvislosti zváži v ex ante posúdení vplyvu programu Euratomu po roku 2020. Odporúčanie 17 o koordinácii medzi konzorciom EUROfusion a spoločným podnikom Fusion for Energy (F4E): V záujme zlepšenia súdržnosti výskumných potrieb plánu by sa mala posilniť koordinácia medzi vrcholovým manažmentom F4E a konzorcia EUROfusion. Komisia už podnikla kroky na vykonanie tohto odporúčania a zaviedla pravidelné stretnutia manažmentu konzorcia EUROfusion, podniku F4E a zástupcov Komisie. Už sa uskutočnili dve stretnutia a Komisia chce zabezpečiť, aby sa konali ďalej približne každých šesť mesiacov. Komisia a ostatné strany majú veľký záujem o formalizáciu a posilnenie tohto rámca, ktorý je potrebný na zabezpečenie primeraného dohľadu nad napredovaním plánu a riadenie hlavných oblastí v spoločnej zodpovednosti konzorcia EUROfusion a podniku F4E. Odporúčanie 18 o revízii plánu v oblasti jadrovej syntézy: Komisia by mala zaviesť formálny postup revízie plánu v oblasti jadrovej syntézy s cieľom zabezpečiť, aby sa s akoukoľvek revíziou pôvodného plánu v oblasti jadrovej syntézy stotožnili všetky relevantné zainteresované strany. Plán je základná smerodajná stratégia pre prácu v oblasti výskumu jadrovej syntézy v Európe. Sila tejto stratégie je, že plán schválili alebo aspoň akceptovali všetky subjekty ako najvhodnejšiu cestu k elektrickej energii jadrovej syntézy v realistickom, ale pritom ambicióznom časovom horizonte. Komisia je odhodlaná zabezpečiť, aby sa plán aj v budúcnosti všeobecne akceptoval a pritom vládlo porozumenie, že preskúmania a revízie plánu budú aj naďalej prvkom vyvíjajúcej sa stratégie. Toto preskúmanie, prvé za päť rokov, je potrebné so zreteľom na nový základný scenár reaktora ITER, keďže „prvá plazma“ teraz mešká päť rokov oproti pôvodnému plánu. Potrebné to je aj so zreteľom na výsledky výskumu vykonaného v rámci rôznych misií plánu. Aj keď toto preskúmanie iniciovalo konzorcium EUROfusion, bol to transparentný proces s mnohými inými subjektmi (vrátane podniku F4E a aj priemyslu) zapojenými do procesu. Návrh revidovaného realizačného plánu bol zahrnutý aj do rozsahu priebežného preskúmania konzorcia EUROfusion v roku 2016. Revidovaná verzia má rovnakú štruktúru (misie, kritická cesta) ako pôvodná a plán vykonávania sa aktualizoval v súlade s novým základným scenárom reaktora ITER. Valné zhromaždenie konzorcia EUROfusion a riadiaca rada podniku F4E majú prijať revíziu v druhom štvrťroku 2018. 4.Odporúčania skupiny expertov Komisie pre priame akcie a odpoveď Komisie V tomto oddiele sa uvádza odpoveď na odporúčania skupiny expertov Komisie pre priame akcie určené Komisii. Odporúčanie 1 o vzdelávaní a odbornej príprave: Skupina odporúča, aby JRC pokračovalo vo svojich činnostiach v oblasti vzdelávania a odbornej prípravy a v prípadoch, keď je to možné, ich posilnilo. Praktická odborná príprava a pracovné skúsenosti, ktoré ponúka JRC vo svojich laboratóriách študentom, mladým výskumným pracovníkom, stážistom a doktorandom, sú veľmi dôležité na zabezpečenie toho, aby ďalšia generácia jadrových vedcov a inžinierov v EÚ mala potrebné zručnosti a znalosti v kľúčových oblastiach jadrovej technológie. Nová stratégia centra JRC do roku 2030 bola prijatá na jar 2016; to viedlo k reštrukturalizácii centra JRC v júli 2016 a zriadeniu nového oddelenia v rámci nového riaditeľstva pre jadrovú bezpečnosť a fyzickú ochranu, zameraného na znalosti o jadrovej bezpečnosti, fyzickej ochrane a bezpečnostných zárukách. Skupina expertov Komisie poznamenala, že „výsledky centra JRC v tejto oblasti (odborná príprava a vzdelávanie) sú pravdepodobne najlepšie na svete“. JRC bude ďalej posilňovať svoju úlohu poskytovaním prístupu k svojej výskumnej infraštruktúre, šírením znalostí, poskytovaním kurzov a koordináciou riadenia znalostí, vzdelávania a odbornej prípravy v jadrovej oblasti pre členské štáty a aj príslušné generálne riaditeľstvá v Európskej komisii. Príkladom je nedávno spustený projekt ELINDER (Európske iniciatívy vzdelávania v oblasti vyraďovania jadrových zariadení z prevádzky a obnovy životného prostredia) v rámci ktorého sa skúmajú príležitosti na stimuláciu rozvoja, koordináciu a podporovanie vhodných programov vzdelávania a odbornej prípravy na úrovni EÚ v oblasti vyraďovania jadrových zariadení. Pozornosť sa bude venovať udržateľnej komunikácií so zainteresovanými priemyselnými aktérmi. JRC ďalej posilňuje svoju spoluprácu s Európskou sieťou vzdelávania v oblasti jadrovej energie (ENEN). JRC bude naďalej riadiť Európske observatórium ľudských zdrojov v odvetví jadrovej energie (EHRO-N) a pomáhať vymedzovať kvalifikácie v Európskom systéme kreditov pre odborné vzdelávanie a prípravu (ECVET). Naďalej bude organizovať a realizovať kurzy odbornej prípravy v oblasti jadrovej bezpečnosti, ochrany a bezpečnostných záruk a prednášky v triedach a zapájať študentov a doktorandov do výskumných programov centra JRC. V súlade so svojou stratégiou do roku 2030 a aby posilnilo svoj príspevok k európskemu úsiliu týkajúcemu sa vzdelávania a odbornej prípravy v rôznych oblastiach otvára JRC prostredníctvom viacerých projektov a iniciatív svoju výskumnú infraštruktúru pre vonkajších používateľov. Jedným príkladom kurzu s akademickým uznaním v oblasti jadrových bezpečnostných záruk a nešírenia jadrových zbraní je veľmi úspešný každoročný kurz Európskeho združenia pre výskum a vývoj bezpečnostných záruk (ESARDA), ktorý sa v blížiacich sa rokoch rozšíri aj mimo Európy. Európske vzdelávacie stredisko pre jadrovú bezpečnosť EUSECTRA je teraz plne prevádzkyschopné a poskytuje orgánom členských štátov podporu v oblasti jadrových bezpečnostných záruk a jadrovej bezpečnosti. Nová iniciatíva partnerstiev spolupráce doktorandov je nástroj na vytváranie partnerstiev s inštitúciami vysokoškolského vzdelávania v konkrétnych doktorandských témach. Umožní prekonať problém zrušenia predchádzajúcich grantových programov pre doktorandov a postdoktorandských výskumných pracovníkov, pričom zostane zachovaná rovnaká vysoká úroveň kvality vzdelávania a odbornej prípravy, ako sa poskytovala v minulosti. Odporúčanie 2 o komunikácii a oslovovaní verejnosti: Skupina odporúča, aby sa JRC zvýšilo svoju viditeľnosť ako verejná odborná organizácia v tejto oblasti. Činnosti riadenia znalostí centra JRC by mali byť zamerané na jeho úsilie o dobrú komunikáciu o jadrových otázkach, nielen vo vzťahu k jadrovým organizáciám, ale aj k iným zainteresovaným stranám, najmä politikom a verejnosti. JRC je de facto hlasom EÚ v technických záležitostiach a v tejto súvislosti by malo byť ambicióznejšie. Medzi inštitúciami EÚ nie je iný orgán, ktorý by mohol riešiť rôzne aspekty jadrovej energie s takouto vysokou úrovňou odborných znalostí a vedomostí.

Nová organizácia centra JRC a najmä nové oddelenie pre riadenie jadrových znalostí podporí a zlepší viditeľnosť jadrových a technických odborných znalostí centra JRC. Jeho misiou je riadiť a šíriť znalosti vytvorené vedeckými útvarmi riaditeľstva pre jadrovú bezpečnosť mapovaním, zhromažďovaním, analýzou, overovaním kvality a oznamovaním relevantných vedeckých údajov, metód a nástrojov systematickým a zrozumiteľným spôsobom. Jeho prácou je aj monitorovať znalosti dostupné na celom svete a uľahčiť otvorený prístup k jadrovým zariadeniam centra JRC vrátane odbornej prípravy a vzdelávania. Pozornosť sa bude venovať predvídaniu potrebných znalostí, mapovaniu medzier v znalostiach a navrhovaniu výskumu, ktorý by malo vykonávať JRC. Odporúčanie 3 o programovaní: Skupina odporúča, aby JRC pri vykonávaní programu Euratomu systematicky zavádzalo postupy riadenia projektov. Skupina zistila, že programovanie sa zlepšilo; ciele sú jasnejšie, podávanie správ je jasnejšie, JRC však nedosiahlo precízne programovanie a vykonávanie svojich činností Euratomu plánované v predchádzajúcich hodnoteniach. JRC by malo budovať kultúru riadenia projektov na dosiahnutie čo najväčšieho vplyvu a zabezpečenie maximálnej efektívnosti programu. JRC zavádza postupy riadenia projektov na riadenie svojho pracovného programu. Už bola vykonaná počiatočná fáza a fáza plánovania, ktoré vykazujú výsledky, ktoré skupina uznala (jasnejšie ciele, jasnejšie podávanie správ a lepšia transparentnosť programu). Po vymedzení svojej stratégie do roku 2030 a upravení svojej organizácie v roku 2016 na posilnenie svojho riadenia pracuje JRC na lepšom monitorovaní a riadení vykonávania realizačnej fázy programu a záverečnej fázy cyklu riadenia projektov. Rastúci počet zamestnancov centra JRC, ktorí sa zúčastňujú na kurzoch odbornej prípravy o riadení projektov, a niektorí z nich už získavajú certifikáciu, poukazuje na pozornosť, ktorá sa venuje ďalšiemu rozvoju kultúry riadenia projektov v centre JRC. Odporúčanie 4 o zdrojoch: Skupina odporúča, že JRC by malo vypracovať podrobný zdokumentovaný prehľad spôsobilostí, personálnych zdrojov a infraštruktúry svojho jadrového riaditeľstva so súpisom svojich technických tímov, kritickým limitom veľkosti jednotlivých tímov a kategóriou priority (1, 2, 3) týchto tímov. To všetko na prijatie opatrenia na zachovanie určitej spôsobilosti alebo v prípade potreby na dosiahnutie informovaného rozhodnutia o tom, ktorú spôsobilosť obmedziť. JRC v septembri 2016 uzavrelo posúdenie všetkých svojich výskumných infraštruktúr a laboratórií vrátane laboratórií Euratomu. V posúdení sa podrobne opisujú laboratóriá a výskumná infraštruktúra vrátane využitia, stavu alebo potrebnej renovácie, prevádzkových a personálnych nákladov, vykonávanej experimentálnej práce a strategických plánov na rozvoj infraštruktúry centra JRC. Záverom posúdenia bolo, že rozvoj výskumnej infraštruktúry centra JRC by sa mal zamerať na optimalizáciu využívania a doplnkovosti zariadení. Tento rozvoj musí reagovať na výzvy spojené s tým, že laboratóriá sú rozložené na rôznych miestach v Európe, optimalizáciou využívania zdrojov, maximalizáciou využívania infraštruktúry laboratórií, riešením zastarávania niektorých z nich, udržiavaním najmodernejších nástrojov a zariadení, zvýšením synergií atď. Dodržiavanie požiadaviek regulačných orgánov v hostiteľských krajinách týkajúcich sa jadrovej bezpečnosti a ochrany je najvyššou základnou prioritou. Osobitný riadiaci výbor centra JRC bol zriadený, aby vykonal odporúčania z preskúmania z roku 2016. Táto štúdia je základom na budovanie stratégie určujúcej priority výskumnej infraštruktúry centra JRC a na zriaďovanie tímov, ktoré ju budú realizovať. Zjavne je spojená s prioritami stanovenými stratégiou centra JRC, programom Euratomu a v konečnom dôsledku členskými štátmi. V stratégii pre ďalší rozvoj výskumnej infraštruktúry centra JRC pre Euratom sa zohľadní rôznorodosť výskumnej infraštruktúry a tímov. Budúci vývoj a modernizácia infraštruktúry budú teda poháňané jej lepšou integráciou a optimalizáciou, pričom sa zohľadní doplnkovosť rôznych experimentálnych kapacít na zabezpečenie komplexných jadrových laboratórií so širokým záberom vhodných na vykonávanie pracovného programu centra JRC. Ďalej sa zdôrazní rozmer otvoreného prístupu a doplnkovosť s externými laboratóriami v členských štátoch. Odporúčanie 5 o organizácii: Skupina odporúča centru JRC, aby zaviedlo zmluvný vzťah medzi riaditeľstvom programu s jeho útvarom pre koordináciu Euratomu a riaditeľstvom pre jadrovú energiu zodpovedným za realizáciu výskumu na zabezpečenie vynikajúceho vzťahu medzi dvomi funkčnými časťami zodpovednými za plnenie jeho úloh v rámci Euratomu. Nová organizačná schéma centra JRC zverejnená v júli 2016 spája všetky jadrové činnosti v rámci jedného riaditeľstva. Vďaka novej organizačnej štruktúre teraz existujú jasné väzby medzi riaditeľstvom pre jadrovú bezpečnosť a fyzickú ochranu (zodpovedným na výkon práce), riaditeľstvom pre koordináciu stratégie a pracovného programu (koordinácia vykonávania pracovného programu v súlade s vymedzenou stratégiou) a riaditeľstvom pre zdroje (zodpovedným za poskytovanie potrebných zdrojov). Bol zavedený mechanizmus na koordináciu riaditeľstva pre koordináciu stratégie a pracovného programu a riaditeľstva pre jadrovú bezpečnosť a fyzickú ochranu, aby sa jasne vymedzila úloha a mandát každej strany. V prípade potreby sa zvážia ďalšie opatrenia. Odporúčanie 6 o nákladovej účinnosti: Skupina odporúča, že JRC by malo prevziať dôkazné bremeno, pokiaľ ide o jeho nákladovú účinnosť, a že budúce externé posúdenie by malo poskytnúť presvedčivé informácie o tom, že práca bola vykonaná nákladovo účinným spôsobom. JRC uznáva toto odporúčanie a bude pracovať na tom, aby poskytovalo komplexnejšie a porovnateľnejšie informácie. V jadrovom vedeckom výskume sa nákladová účinnosť vždy posudzovala ťažko, najmä v prípade nových a prelomových výskumných činností a komplexných alebo dlhotrvajúcich projektov, ktoré využívajú jedinečné zariadenia, ako to často je v jadrovej oblasti. Nedostatočné referenčné porovnávanie a/alebo možnosti na referenčné porovnávanie veľmi sťažujú tradičnú kvantifikáciu nákladovej účinnosti. Navyše vplyv dosiahnutých výsledkov sa v krátkom období často hodnotí ťažko. JRC však v každom prípade vykonáva každoročné hodnotenie výsledkov dosiahnutých v predchádzajúcom roku. V rámci hodnotenia sa posudzujú dva aspekty: produktivita, pokiaľ ide o počet výstupov realizovaných v súvislosti s podporou politiky alebo vedeckými publikáciami a vplyv na podporu politiky vyplývajúci z výstupov, ktoré sa realizovali a analyzovali na základe vopred vymedzeného všeobecného súboru ukazovateľov vplyvu. Výsledky tohto hodnotenia sú veľmi dôležitými údajmi pre základné a povinné potreby strategického cyklu programovania a plánovania Komisie. Veľmi dôležité sú aj na určovanie priorít a strategické zosúladenie pracovného programu centra JRC. V rámci reorganizácie riaditeľstiev centra JRC sa všetky činnosti v jadrovej oblasti začlenili pod jedno riaditeľstvo. To isté platí pre väčšinu administratívnych funkcií (ľudské zdroje, financie, logistika, bezpečnosť atď.), ktoré sú zoskupené do jedného riaditeľstva. Umožnilo to zvýšenie efektívnosti optimalizáciou využívania ľudských zdrojov, keď sa zabránilo zdvojeniu funkcií v rôznych lokalitách centra JRC, racionalizovali sa riadiace línie/hierarchické vzťahy a zjednodušili sa hlavné postupy. Posúdenie všetkých výskumných infraštruktúr centra JRC, identifikovaných príležitostí na synergie a doplnkovosť a zlepšení riadenia infraštruktúry IKT sa realizuje prostredníctvom nového súdržného riadenia a štruktúry. Odporúčanie 7 o programe Euratomu: Skupina je za silný program Euratomu, ktorý Európe pomôže získať popredné miesto vo výrobe jadrovej energie a zachovať si svoje technologické vedúce postavenie, ako sa navrhuje v balíku o energetickej únii. Skupina odporúča, že tento program by mal: a)podporovať potrebu EÚ zachovať schopnosť centra JRC riadiť jadrovú bezpečnosť, ochranu a bezpečnostné záruky a zachovať relevantné výskumné a vzdelávacie inštitúcie v členských štátoch; b)dosiahnuť zblíženie priamych a nepriamych akcií vo výskume štiepenia, čo znamená, že Komisia: I)vykonáva súdržné programovanie dvoch častí s dobre vymedzenými riadiacimi a rozhodovacími procesmi, pričom v plnej miere využíva kompetencie a jedinečné postavenie centra JRC, ktoré už nesúťaží o financovanie v rámci nepriamych akcií a zúčastňuje sa na každom projekte, kde to prináša pridanú hodnotu, aj keď by to bolo len na účely riadenia znalostí v jadrovej oblasti; II)v rámci predĺženia Euratomu (2019 – 2020) navrhuje jedno hodnotenie ex post, pokiaľ ide o činnosti v oblasti jadrového štiepenia v programe, ktoré sa vykoná v roku 2022. JRC by na tento účel malo začať pripravovať dlhodobú víziu pre svoje vlastné činnosti ako súčasť integrovaného, súdržného návrhu priamych a nepriamych akcií v rámci deviateho výskumného a vzdelávacieho programu Euratomu koordinovaného s členskými štátmi a súdržne riadeného útvarmi Komisie.